Aposol aneŋ Yisu kiki siya sisi si, di suyumbuliŋ sindi ae sombo, ma silimiŋ miŋ pi gele kalibe aneŋ sasunuŋ, ma biŋ aneŋ sodoŋ ndi lau.
Ndi no danaŋ lau kilili siminaŋ sindi Yisu sombo ŋapaŋ mbe, de ŋasawa mba ŋgu ae tu aŋa lau siŋ gele ŋa. Gu deneŋ ŋa de aguŋguŋ ndi siya, “Mbiya be miŋiŋ kiya, ma katasi taluŋ walaŋ nuwaŋ taŋa, ma talawaŋ ataŋ.”
Yisu kokoŋ lau 5,000
Gudeneŋa sasipi waŋ nuwaŋ ŋgu sinaŋ sindi taluŋ walaŋ nuwaŋ siŋa.
Tiyaŋoŋ lau kalibe sugu sasipi waŋ ma sugu ŋgu Yisu tu aŋa lau. Gudeneŋa lau geŋ molaŋ kalibe geŋ taluŋ deneŋ sumbuliye siya, sendeleŋ sumoaŋ bauŋ ma sililiŋ siya i.
Ndi no Yisu tu aŋa ŋaseŋomi soto bauŋ si, agugu lau gabo danaŋ ma taeŋgili siya, ŋgu siya gindiŋ bo domba aneŋ ŋiŋ talameŋ go siya ŋa mba. De agilibuŋ kodoŋ biŋ kilili ndi siya.
Sumoaŋ gindiŋ tulula si, ma Yisu ŋa ŋaseŋomi sindi ae si ma suŋguŋ, “Taluŋ deneŋ taluŋ molaŋ, ma ya nai gi.
Ki lau ta siminaŋ sindi molaŋ aneŋ geŋ taluŋ ŋamaŋgeŋ ŋa siŋa, ŋgu subuliŋ gele siŋ ŋa.”
Tiyaŋoŋ Yisu guŋguŋ, “Mba! Mbiya ta miki gele ndi siya ŋgu siŋ.” Ma sasuwi biŋ ma suŋguŋ, “Lau deneŋ siya lau kilili solobe! Kataŋguŋ tabuliŋ poloŋ ŋa moneŋ gabo gindiŋ 200 moneŋ silba, ma taki ndi siya ŋgu siŋ. Katanuŋ dedeneŋ, a?”
Ma akisi, “Mamiŋ poloŋ lalaŋ geŋ? Miŋa mugu.” Ma sasi sugu di suyumbuliŋ sombo ma suŋguŋ, “Yamaŋ poloŋ lita [5], ma ziŋ luwa [2] de geŋ.”
Ma Yisu guŋguŋ ndi siya ŋgu siki lau kalibe sonoŋsi tutoŋ tutoŋ sonoŋ kiliki.
Ma lau kalibe sonoŋ tutoŋ tutoŋ, toŋ sakalaŋ gindiŋ lau 100, ma sakalaŋ gindiŋ 50.
Ma Yisu giga poloŋ lita ma ziŋ luwa, tamboaŋ ndaneŋ undambi ma guŋguŋ mokeŋ ma kiki daŋge, ma ge poloŋ koloko, ma kiki ndi aŋa ŋaseŋomi ŋgu suluboŋ ndi lau. Ma akunuŋ edeneŋ pi ziŋ luwa giŋ.
Lau kalibe siŋ gele ta sumoaŋ de siya tuwasi solobe.
Ma sumbuliya aŋa ŋaseŋomi sili poloŋ tu ziŋ ŋandiŋ salasa su gwambe gindiŋ 12 nagi kuiŋ.
Ma lau tambu aneŋ sumoaŋ toŋ ta ŋalaloŋ ma siŋ gele, de gindiŋ 5,000.